মিশরীয় তারকা মহম্মদ সালাহকে নিয়ে সন্দেহ এখনও রয়ে গিয়েছে। যদিও মিশর শিবিরের দেওয়াললিখন, উরুগুয়ের বিরুদ্ধে খেলতে নামবেন সালাহ। সালাহ-র অনিশ্চিয়তাই কিন্তু মিশরের একমাত্র সমস্যা নয়। আরও একটি সমস্যা রয়েছে। 

এই বিষয়ে অন্যান্য খবর

বিশ্বকাপ এলেই বাবাকে মিস করি, নেমার ফিট থাকলেই ভিভা ব্রাজিল
উরুগুয়ে-মিশর মহারণে সালাহ, সুয়ারেজ নন! রাশিয়ায় ইতিহাস গড়ছেন অন্যজন


এই মিশর দলে রয়েছেন শ্বশুর ও জামাই। তাঁদের সম্পর্কটা মোটেও মধুর নয়। মেয়েকে বিয়ে দেওয়ার পরে কেউ যদি বুঝতে পারেন জামাই আরও একটি বিয়ে করেছে, সেই সম্পর্ক কি আর মধুর থাকে? 
মিশরের গোলরক্ষক এসাম এল হাদারি ও ডিফেন্ডার মাহমুদ আবদেল মুনেইব কাহরাবার সম্পর্কটা তাই গোলমেলে। মেয়ের প্রাক্তন স্বামী কাহরাবার সঙ্গে মিশরীয় দলের ড্রেসিংরুমটা কীভাবে ভাগ করে নেবেন হাদারি? 
ঘটনা হল, ফুটবলপাগল পরিবারে বেড়ে ওঠা এল হাদারি তাঁর ১৭ বছরের মেয়ে শাদওয়াকেও ফুটবলার তৈরি করেছেন। মিশরীয় ক্লাব ওয়াদি দেগলার মহিলাদের ক্লাবে খেলে সেই মেয়ে। 
এই ক্লাবে এল হাদারি নিজেও বছরখানেক আগে খেলতেন। মেয়ের সঙ্গে তিনি বিয়ে দিয়েছিলেন মিশরীয় দলেরই তারকা ডিফেন্ডার আল মুনেইব কাহরাবার। বিয়ের পর দেখা যায়, কাহরাবা আগেই মিশরীয় টেলিভিশনের উপস্থাপিকা সারা খলিফাকে বিয়ে করেছিলেন। সেই তথ্য তিনি গোপন রেখেছিলেন। তাই ৪৮ দিনের বেশি টেকেনি শাদওয়া-কাহরাবার বিয়ে। ব্যক্তিগত জীবনের রেষারেষি সামলে এই দুই ফুটবলার কীভাবে মাথা ঠান্ডা রাখেন তা নিয়ে সবার কৌতূহল থাকছেই। যে কোনও ফুটবল দলে গোলকিপার ও ডিফেন্ডারের মধ্যে বোঝাপড়াই তৈরি করে দেয় ডিফেন্সের যোগসূত্র। তাই প্রশ্নটা থাকছেই।